-----------------------------------------------------------------------
  6. โครงการในอนาคต

  -----------------------------------------------------------------------

6.1 แผนการลงทุนในอนาคต

ปตท. มีแผนการลงทุนภายใน 5 ปีข้างหน้า (ปี 2551-2555) เป็นเงินรวมประมาณ 241,211
ล้านบาท โดยมีสรุปรายละเอียดประมาณการใช้เงินรายปี ดังนี้

หน่วย : ล้านบาท

  ----------------------- -------- -------- -------- -------- -------- ---------
  ธุรกิจ                    ปี 2551   ปี 2552   ปี 2553   ปี 2554   ปี 2555   รวม

  ก๊าซธรรมชาติ              39,933   54,555   43,510   22,140   13,016   173,154

  น้ำมัน                    4,118    1,816    1,885    1,533    1,587    10,939

  บริษัทร่วมทุน - ก๊าซฯ        15,426   9,355    9,234    3,593    1,026    38,634

  - น้ำมัน                  3,887    1,437    1,662    1,309    1,363    9,658

  - ปีโตรเคมีและการกลั่น      1,880    2,609    1,692    -        -        6,181

  - สำนักงานใหญ่            1,134    203      60       68       73       1,538

  สำนักงานใหญ่ และอื่นๆ       919      486      345      354      358      2,462

  รวม                     65,563   71,905   58,390   28,663   16,690   241,211
  ----------------------- -------- -------- -------- -------- -------- ---------

ทั้งนี้ เงินลงทุนส่วนใหญ่ จะเป็นการลงทุนในกลุ่มธุรกิจก๊าซธรรมชาติ
ซึ่งเป็นการลงทุนในโครงการวางท่อส่งก๊าซธรรมชาติเพื่อสร้างมูลค่าเพิ่มทางธุรกิจ
ตามแผนแม่บทระบบท่อส่งก๊าซธรรมชาติ ฉบับที่ 3
ซึ่งได้รับความเห็นชอบจากคณะกรรมการนโยบายพลังงานแห่งชาติแล้ว และคณะกรรมการ
ปตท.ในการประชุมครั้ง 12/2550 วันที่ 21 ธันวาคม 25450
ได้มีมติอนุมัติการดำเนินงานและเงินลงทุนเรียบร้อยแล้ว ได้แก่ โครงการท่อส่งก๊าซฯเส้นที่ 4
บนบกจากระยอง-วังน้อย โครงการโรงแยกก๊าซอีเทน โครงการโรงแยกก๊าซฯ หน่วยที่ 6
โครงการก่อสร้างสถานี NGV เป็นต้น ส่วนการลงทุนในบริษัทร่วมทุน ได้แก่ บริษัท พีทีที แอลเอ็นจี
จำกัด บริษัท ปตท. กรีน เอ็นเนอร์ยี่ จำกัด และบริษัท พีทีที อาซาฮี เคมิคอล จำกัด เป็นต้น

แหล่งเงินหลักที่ ปตท. คาดว่าจะนำมาใช้ในการลงทุนตามแผนดังกล่าวข้างต้น
จะมาจากเงินสดจากการดำเนินงาน รวมถึงจากการก่อหนี้ทั้งระยะสั้นและระยะยาว
โดยคาดว่าจะได้รับผลตอบแทนการลงทุนในอัตราไม่ต่ำกว่าร้อยละ 15

อนึ่ง แผนการลงทุนข้างต้นเป็นแผนการลงทุนของ ปตท.เท่านั้น
โดยไม่รวมแผนการลงทุนของบริษัทย่อย ทั้งนี้
แผนการลงทุนในอนาคตของบริษัทในเครือหลักได้นำเสนอในส่วนที่ 2 หัวข้อ 3.1 ถึง 3.3

6.2 โครงการหลักในอนาคตของ ปตท.

6.2.1 โครงการระบบท่อส่งก๊าซธรรมชาติ (Transmission Pipeline)

คณะรัฐมนตรี เมื่อวันที่ 9 ธันวาคม 2546 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่
26 พฤศจิกายน 2546 ในการขยายระบบท่อส่งก๊าซธรรมชาติ
ตามแผนแม่บทระบบท่อส่งก๊าซธรรมชาติฉบับที่ 3 พ.ศ. 2544 - 2554 (ปรับปรุง) จำนวน 10
โครงการ โดยแบ่งการลงทุนเป็น 2 ระยะ
เพื่อใช้เป็นกรอบการลงทุนในการก่อสร้างระบบท่อส่งก๊าซธรรมชาติ

ต่อมาคณะรัฐมนตรี เมื่อวันที่ 24 สิงหาคม 2547 มีมติเห็นชอบตามมติคณะกรรมการนโยบายแห่งชาติ
(กพช.) เมื่อวันที่ 28 กรกฎาคม 2547 ในแผนพัฒนากำลังการผลิตไฟฟ้าของประเทศไทย พ.ศ.
2547-2558 (PDP 2004) ของการไฟฟ้าฝ่ายผลิตแห่งประเทศไทย หรือ กฟผ.
โดยความต้องการไฟฟ้ามีการขยายตัวเพิ่มขึ้นตามการขยายตัวทางเศรษฐกิจ
จากอัตราการขยายตัวเฉลี่ยประมาณร้อยละ 4.5 ต่อปีตามแผน PDP 2003
เป็นเฉลี่ยประมาณร้อยละ 6.5 ต่อปีตามแผน PDP 2004
ซึ่งมีผลให้ความต้องการก๊าซธรรมชาติเพื่อใช้เป็นเชื้อเพลิงในการผลิตไฟฟ้าเพิ่มสูงขึ้นและเร็วขึ้นจากแผนเดิม
กอปรกับความต้องการก๊าซธรรมชาติในภาคอุตสาหกรรมและโรงแยกก๊าซธรรมชาติได้มีการปรับขยายตัวเพิ่มขึ้นตามการประมาณการการขยายตัวของเศรษฐกิจในปัจจุบัน
ปตท.จึงจำเป็นต้องทบทวนรายละเอียดแผนแม่บทระบบท่อส่งก๊าซธรรมชาติ ฉบับที่ 3 พ.ศ.
2544-2554 (ปรับปรุง) เพื่อให้สอดคล้องกับประมาณการความต้องการก๊าซธรรมชาติล่าสุดข้างต้น
โดย ปตท. จะได้เพิ่มขีดความสามารถของระบบท่อส่งก๊าซธรรมชาติทั้งในทะเลและบนบก
และเร่งการดำเนินโครงการในระยะที่ 2

ทั้งนี้การทบทวนแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554 (ปรับปรุง)
ได้รับอนุมัติจากคณะรัฐมนตรี เมื่อวันที่ 17 พฤษภาคม 2548
เพื่อใช้เป็นกรอบในการลงทุนก่อสร้างระบบท่อส่งก๊าซธรรมชาติจำนวน 11 โครงการ
ในวงเงินลงทุนรวมทั้งสิ้น 157,102 ล้านบาท โดยแบ่งการลงทุนเป็น 3 ระยะ
ต่อมาเพื่อให้สอดคล้องกับแผนการจัดหาก๊าซธรรมชาติ และแผนการขยายโรงไฟฟ้าใหม่ตามแผน PDP
2007 รวมทั้งให้เกิดประสิทธิภาพสูงสุดในการลงทุนขยายระบบท่อส่งก๊าซธรรมชาติ ปตท.
จึงได้ทำการทบทวนแผนแม่บทระบบท่อส่งก๊าซธรรมชาติ ฉบับที่ 3 พ.ศ. 2544-2554
(ปรับปรุงเพิ่มเติม) ซึ่งได้รับอนุมัติจากคณะรัฐมนตรี เมื่อวันที่ 19 มิถุนายน 2550
เพื่อใช้เป็นกรอบในการลงทุนก่อสร้างระบบท่อส่งก๊าซธรรมชาติจำนวน 14 โครงการ
ในวงเงินลงทุนรวมทั้งสิ้น 165,077 ล้านบาท โดยแบ่งการลงทุนเป็น 3 ระยะ
และการเพิ่มการลงทุนในระบบท่อเชื่อมในทะเลดังนี้

โครงการในระยะที่ 1

-   โครงการติดตั้งหน่วยเพิ่มความดันที่ Block Valve West 7 (BVW#7) จังหวัดกาญจนบุรี
    เพื่อเพิ่มความสามารถในการรับและส่งก๊าซธรรมชาติเพิ่มเติมจากสหภาพเมียนมาร์ สูงสุด
    1,300 ล้านลูกบาศก์ฟุตต่อวัน ซึ่งโครงการดังกล่าวแล้วเสร็จในเดือนกรกฎาคม 2549

-   โครงการท่อส่งก๊าซธรรมชาติไทรน้อย-โรงไฟฟ้าพระนครเหนือและพระนครใต้
    หรือเดิมเรียกว่าโครงการท่อส่งก๊าซธรรมชาติรอบกรุงเทพฯ และปริมณฑล
    เพื่อเป็นการรองรับความต้องการใช้ก๊าซธรรมชาติของโครงการโรง
    ไฟฟ้าพลังความร้อนร่วมพระนครเหนือและพระนครใต้รวมทั้งการใช้ในภาคอุตสาหกรรม
    และคมนาคมขนส่ง เพื่อช่วยลดมลภาวะในบริเวณกรุงเทพมหานคร และปริมณฑล ปตท.
    มีโครงการที่จะวางท่อส่งก๊าซธรรมชาติขนาดเส้นผ่าศูนย์กลาง 30 นิ้ว เป็นระยะทางประมาณ
    70 กิโลเมตร โดยจะเชื่อมจากท่อส่งก๊าซธรรมชาติราชบุรี-วังน้อย ที่อำเภอไทรน้อย
    ไปยังโรงไฟฟ้าพระนครใต้ และท่อส่งก๊าซธรรมชาติขนาดเส้นผ่าศูนย์กลาง 20 นิ้ว
    เป็นระยะทาง 10 กิโลเมตร จากบางใหญ่ไปยังโรงไฟฟ้าพระนครเหนือ
    มีความสามารถในการส่งก๊าซธรรมชาติสูงสุดรวม 480 ล้านลูกบาศก์ฟุตต่อวัน ระบบท่อส่งก๊าซฯ
    จากไทรน้อยไปยังโรงไฟฟ้าพระนครใต้ก่อสร้างแล้วเสร็จ
    และเริ่มส่งก๊าซธรรมชาติได้ในไตรมาสที่ 4 ปี 2549
    และส่วนที่ต่อไปยังโรงไฟฟ้าพระนครเหนือจะแล้วเสร็จพร้อมกับโครงการปรับปรุงโรงไฟฟ้าพระนครเหนือของ
    กฟผ.

-   โครงการติดตั้งหน่วยเพิ่มความดันสำรองที่เขตปฏิบัติการระบบท่อส่งก๊าซธรรมชาติ
    จังหวัดราชบุรี
    เพื่อเพิ่มเสถียรภาพและความยืดหยุ่นในการส่งก๊าซธรรมชาติจากสหภาพเมียนมาร์ไปยังผู้ใช้ก๊าซธรรมชาติในส่วนกลาง
    ซึ่งโครงการแล้วเสร็จและเริ่มดำเนินงานเมื่อต้นเดือนพฤษภาคม 2549

-   โครงการท่อส่งก๊าซธรรมชาติเส้นที่ 3 ในทะเลและบนบก ซึ่งประกอบด้วย

-   โครงการก่อสร้างแท่นพักท่อพีอาร์พี (PTT Riser Platform – PRP)
    คาดว่าโครงการจะแล้วเสร็จประมาณต้นปี 2551

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว จากแท่นพักท่อพีอาร์พี
    ต่อไปยังจังหวัดระยอง เป็นระยะทาง 418 กิโลเมตร
    มีความสามารถในการส่งก๊าซธรรมชาติสูงสุด 700 ล้านลูกบาศก์ฟุตต่อวัน และจะเพิ่มขึ้นเป็น
    1,900 ล้านลูกบาศก์ฟุตต่อวัน ภายหลังติดตั้งหน่วยเพิ่มความดันในทะเล
    ซึ่งก่อสร้างแล้วเสร็จและเริ่มส่งก๊าซธรรมชาติได้เมื่อต้นปี 2550

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งอาทิตย์ไปยังแท่นพักท่อ
    พีอาร์พี เป็นระยะทาง 200 กิโลเมตร มีความสามารถในการส่งก๊าซธรรมชาติสูงสุด 1,500
    ล้านลูกบาศก์ฟุตต่อวัน คาดว่าโครงการจะแล้วเสร็จเริ่มส่งก๊าซธรรมชาติได้ประมาณต้นปี 2551

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว
    จากระยองเพื่อเชื่อมกับระบบท่อคู่ขนานบนบกที่สถานีเพิ่มความดันบางปะกง เป็นระยะทางรวม
    110 กิโลเมตร ความสามารถในการส่งก๊าซธรรมชาติสูงสุด 400 ล้านลูกบาศก์ฟุตต่อวัน
    และจะเพิ่มขึ้นเป็น 1,200 ล้านลูกบาศก์ฟุตต่อวัน ภายหลังติดตั้งหน่วยเพิ่มความดัน
    บนบก ซึ่งโครงการแล้วเสร็จและเริ่มส่งก๊าซธรรมชาติได้ตั้งแต่เดือนมีนาคม 2549

  โครงการระยะที่ 2

-   โครงการวางท่อส่งก๊าซธรรมชาติในทะเลขนาดเส้นผ่าศูนย์กลาง 42 นิ้ว
    จากแหล่งเจดีเอไปยังแหล่งอาทิตย์ เป็นระยะทาง 95 กิโลเมตร
    มีความสามารถในการส่งก๊าซธรรมชาติสูงสุดรวม 1,000 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2551

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก
    เพื่อเพิ่มความสามารถในการส่งก๊าซธรรมชาติสูงสุด
    ซึ่งหน่วยเพิ่มความดันของท่อส่งก๊าซธรรมชาติเส้นที่ 3 บนบก ได้ก่อสร้างแล้วเสร็จ
    และเริ่มดำเนินการเมื่อต้นปี 2550 สำหรับหน่วยเพิ่มความดันของท่อส่งก๊าซธรรมชาติเส้นที่ 3
    ในทะเล คาดว่าจะแล้วเสร็จประมาณกลางปี 2552

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 36 นิ้ว จากอำเภอวังน้อย
    ไปยังอำเภอแก่งคอย จังหวัดสระบุรี เป็นระยะประมาณ 80 กิโลเมตร
    มีความสามารถในการส่งก๊าซธรรมชาติสูงสุดรวม 510 ล้านลูกบาศก์ฟุตต่อวัน
    ซึ่งโครงการได้เริ่มส่งก๊าซธรรมชาติได้เมื่อสิ้นปี 2549

-   โครงการติดตั้งหน่วยเพิ่มความดันระหว่างทาง
    เพื่อเพิ่มความสามารถในการส่งก๊าซธรรมชาติจากวังน้อยของท่อส่งก๊าซธรรมชาติบนบก
    ในการส่งก๊าซธรรมชาติจากอ่าวไทยไปยังราชบุรีและโครงการท่อส่งก๊าซธรรมชาติไทรน้อย-พระนครใต้/พระนครเหนือ
    โดยคาดว่าจะแล้วเสร็จประมาณต้นปี 2553

-   โครงการวางท่อส่งก๊าซธรรมชาติบนบกขนาดเส้นผ่าศูนย์กลาง 42 นิ้ว จากจังหวัดระยอง
    ไปยังอำเภอวังน้อย จังหวัดอยุธยา เป็นระยะประมาณ 300 กิโลเมตร
    มีความสามารถในการส่งก๊าซธรรมชาติสูงสุดรวม 1,400 ล้านลูกบาศก์ฟุตต่อวัน
    คาดว่าโครงการจะแล้วเสร็จเริ่มส่งก๊าซธรรมชาติได้ต้นปี 2554

  โครงการในระยะที่ 3

-   โครงการติดตั้งหน่วยเพิ่มความดันบนระบบท่อส่งก๊าซธรรมชาติฝั่งตะวันตก
    เพื่อเพิ่มความสามารถในการส่งก๊าซธรรมชาติระบบท่อส่งก๊าซธรรมชาติฝั่งตะวันตก
    โดยคาดว่าจะแล้วเสร็จประมาณต้นปี 2555

  การเพิ่มการลงทุนในระบบท่อเชื่อมในทะเล

-   โครงการวางท่อส่งก๊าซธรรมชาติเชื่อมในทะเล 18 นิ้ว จากแหล่งผลิตอาทิตย์เหนือส่วนเพิ่ม
    มายังระบบท่อส่งก๊าซธรรมชาติเส้นที่ 3 ในทะเล ระยะทางรวม 40 กิโลเมตร
    มีความสามารถในการส่งก๊าซธรรมชาติสูงสุดรวม 150 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณกลางปี 2551

-   โครงการวางท่อส่งก๊าซธรรมชาติเชื่อมในทะเล 24 นิ้ว จากแหล่งผลิตเชฟรอนส่วนเพิ่ม
    มายังระบบท่อส่งก๊าซธรรมชาติเส้นที่ 3 ในทะเล ระยะทางรวม 45 กิโลเมตร
    มีความสามารถในการส่งก๊าซธรรมชาติสูงสุดรวม 330 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณปลายปี 2553

-   โครงการวางท่อส่งก๊าซธรรมชาติเชื่อมในทะเล 24 นิ้ว จากแหล่งผลิตบงกชใต้ส่วนเพิ่ม
    มายังระบบท่อส่งก๊าซธรรมชาติเส้นที่ 3 ในทะเล ระยะทางรวม 50 กิโลเมตร
    มีความสามารถในการส่งก๊าซธรรมชาติสูงสุดรวม 200 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2554

-   โครงการวางท่อส่งก๊าซธรรมชาติเชื่อมในทะเล 24 นิ้ว จากแหล่งผลิตไพลินส่วนเพิ่ม
    มายังระบบท่อส่งก๊าซธรรมชาติเส้นที่ 3 ในทะเล ระยะทางรวม 40 กิโลเมตร
    มีความสามารถในการส่งก๊าซธรรมชาติสูงสุดรวม 200 ล้านลูกบาศก์ฟุตต่อวัน
    คาดว่าโครงการจะแล้วเสร็จประมาณต้นปี 2555

แผนแม่บทระบบท่อส่งก๊าซธรรมชาติดังกล่าว
จะช่วยเพิ่มขีดความสามารถสูงสุดของระบบท่อส่งก๊าซธรรมชาติทั้งฝั่งตะวันออกและฝั่งตะวันตกของ
ปตท.(รวมท่อส่งก๊าซฯจากแหล่งน้ำพอง) จาก 3,680 ล้านลูกบาศก์ฟุตต่อวัน (ณ ค่าความร้อนจริง)
(ณ 31 ธันวาคม 2550) เพิ่มเป็น 6,980 ล้านลูกบาศก์ฟุตต่อวัน (ณ ค่าความร้อนจริง)

ทั้งนี้ ปตท. ได้ดำเนินการขอรับการส่งเสริมการลงทุนจากคณะกรรมการส่งเสริมการลงทุน (BOI)
ซึ่งคณะกรรมการส่งเสริมการลงทุน เมื่อวันที่ 27 กรกฎาคม 2547
มีมติเห็นชอบให้การส่งเสริมการลงทุนโครงการท่อส่งก๊าซธรรมชาติไทรน้อยโรงไฟฟ้าพระนครใต้
และ เมื่อวันที่ 27 ธันวาคม 2547 มีมติเห็นชอบให้การส่งเสริมการลงทุนกับโครงการต่างๆ
ตามแผนแม่บทระบบท่อส่งก๊าซธรรมชาติดังนี้

-   โครงการท่อส่งก๊าซธรรมชาติเส้นที่ 3 ในทะเลและบนบก

-   โครงการท่อส่งก๊าซธรรมชาติในทะเล จากแหล่งเจดีเอ - แหล่งอาทิตย์

-   โครงการติดตั้งหน่วยเพิ่มความดันของท่อส่งก๊าซธรรมชาติเส้นที่ 3 ทั้งในทะเลและบนบก

-   โครงการท่อส่งก๊าซธรรมชาติวังน้อย – แก่งคอย

6.2.2 โครงการโรงแยกก๊าซธรรมชาติ

คณะกรรมการบริษัท ปตท. จำกัด (มหาชน) ได้อนุมัติให้
ปตท.ดำเนินการจัดจ้างผู้รับเหมาก่อสร้างโครงการโรงแยกก๊าซอีเทน
ซึ่งมีกำลังการผลิตอีเทนจำนวน 630,000 ตันต่อปี และโครงการโรงแยกก๊าซธรรมชาติหน่วยที่ 6
ขนาด 800 ล้านลูกบาศก์ฟุตต่อวัน ซึ่งมีกำลังการผลิตอีเทนจำนวน 630,000 ตันต่อปี
ก๊าซปิโตรเลียมเหลว (LPG) จำนวน 1,030,000 ตันต่อปี และ ก๊าซโซลีนธรรมชาติ (NGL)
จำนวน 180,000 ตันต่อปี
โดยอีเทนที่ผลิตได้จากโครงการทั้งสองจะจำหน่ายเป็นวัตถุดิบให้โครงการอีเทนแครกเกอร์
(Ethane Cracker) ของบริษัท พีทีที โพลีเอทิลีน จำกัด (PTTPE) ทั้งนี้
คาดว่าโครงการโรงแยกก๊าซอีเทน และโรงแยกก๊าซธรรมชาติหน่วยที่ 6
จะสามารถดำเนินการผลิตเชิงพาณิชย์ได้ภายในไตรมาสที่ 2 ปี 2553

6.2.3 การเตรียมความพร้อมเพื่อรองรับพระราชบัญญัติการประกอบกิจการพลังงาน พ.ศ. 2550

มติคณะรัฐมนตรีเมื่อวันที่ 21 พฤศจิกายน 2549 ได้เห็นชอบตามมติ กพช. เมื่อวันที่ 6 พฤศจิกายน
2549 เรื่อง แนวทางการกำกับดูแลกิจการไฟฟ้าและก๊าซธรรมชาติ
โดยเห็นควรให้มีการยกร่างพระราชบัญญัติการประกอบกิจการพลังงาน
โดยให้มีการกำกับดูแลที่ครอบคลุมถึงกิจการไฟฟ้าและกิจการก๊าซธรรมชาติ
มีการแยกบทบาทการกำกับดูแล และการกำหนดนโยบายออกจากกันอย่างชัดเจน
เพื่อให้งานการกำกับดูแลกิจการพลังงานมีความเป็นอิสระ
และมีประสิทธิผลและประสิทธิภาพสูงสุดในระยะยาวต่อไป
ซึ่งกิจการท่อส่งก๊าซธรรมชาติจะเป็นหนึ่งในกิจการก๊าซธรรมชาติที่จะอยู่ภายใต้การกำกับดูแลตามพระราชบัญญัติดังกล่าว

คณะรัฐมนตรีเมื่อวันที่ 21 สิงหาคม 2550 ได้เห็นชอบร่างพระราชบัญญัติการประกอบกิจการพลังงาน
เพื่อกำกับดูแลกิจการไฟฟ้าและก๊าซธรรมชาติ และได้นำเสนอสภานิติบัญญัติแห่งชาติพิจารณา
ต่อมาเมื่อวันที่ 7 พฤศจิกายน 2550
สภานิติบัญญัติแห่งชาติเห็นชอบให้ตราพระราชบัญญัติการประกอบกิจการพลังงาน เป็นกฎหมายใช้บังคับ
โดยนายกรัฐมนตรีนำพระราชบัญญัติการประกอบกิจการพลังงานดังกล่าวขึ้นทูลเกล้า
และทรงพระกรุณาโปรดเกล้าฯ ให้ตราพระราชบัญญัติ พระราชบัญญัติการประกอบกิจการพลังงาน
พ.ศ. 2550 โดยลงประกาศในราชกิจจานุเบกษาเมื่อวันที่ 10 ธันวาคม 2550
และให้มีผลใช้บังคับตั้งแต่วันที่ 11 ธันวาคม 2550 เป็นต้นไป

  ปตท. ได้มีการเตรียมความพร้อมในการดำเนินงานภายใต้พระราชบัญญัติฯ ดังกล่าว
  โดยได้มีการจัดสัมมนาเพื่อชี้แจง ทำความเข้าใจ เตรียมความพร้อมในการดำเนินงาน
  ให้มีประสิทธิภาพและถูกต้องตาม พระราชบัญญัติการประกอบกิจการพลังงาน เมื่อวันที่ 18
  กรกฎาคม พ.ศ. 2550 และ ปตท. ยังได้มีการเตรียมความพร้อมในประเด็นต่างๆ อาทิ

1.  การจัดเตรียมข้อมูลเพื่อให้ความคิดเห็นประกอบการออกระเบียบ/ประกาศ ของ
    คณะกรรมการฯ ในประเด็นต่างๆ ซึ่งเป็นอำนาจคณะกรรมการฯ อาทิ
    การให้ข้อมูลประกอบการพิจารณาในการออกระเบียบของ
    คณะกรรมการในการกำกับกิจการแต่ละประเภท ซึ่งเกี่ยวกับ
    ประเภทของกิจการที่ไม่ควรถูกกำกับ ระดับความเข้มข้นในการกำกับ
    หลักเกณฑ์และเงื่อนไขในการให้ใบอนุญาตที่เหมาะสม อายุของใบอนุญาต
    ระดับการเปิดเผยข้อมูล

2.  การเตรียมจัดทำแผนการขยายโครงข่ายก๊าซธรรมชาติ ทั้งท่อส่งก๊าซธรรมชาติ
    และท่อย่อยจัดจำหน่ายก๊าซธรรมชาติ
    เพื่อเสนอแผนขยายโครงข่ายพลังงานต่อคณะกรรมการฯพิจารณา

3.  การจัดเตรียมระบบบัญชีแบ่งแยกตามประเภทใบอนุญาต

6.2.4 โครงการก๊าซธรรมชาติสำหรับยานยนต์ (Natural Gas for Vehicle หรือ NGV)

เพื่อส่งเสริมการใช้ก๊าซธรรมชาติให้เป็นเชื้อเพลิงทางเลือกในภาคขนส่ง
ลดผลกระทบต่อสภาพเศรษฐกิจอันเนื่องมาจากราคาน้ำมันดิบและน้ำมันสำเร็จรูปในตลาดโลกได้ปรับตัวสูงขึ้นอย่างต่อเนื่อง
ลดผลกระทบต่อสิ่งแวดล้อม
รวมถึงเป็นการสนับสนุนยุทธศาสตร์พลังงานของประเทศที่สนับสนุนให้ใช้เชื้อเพลิงที่สามารถจัดหาได้จากแหล่งภายในประเทศ
ปตท. ได้เริ่มนำ NGV มาใช้เป็นเชื้อเพลิงให้กับรถโดยสารประจำทาง NGV ของ
องค์การขนส่งมวลชนกรุงเทพ (ขสมก.) ตั้งแต่ปี 2536 และมีการขยายตลาด NGV อย่างต่อเนื่อง
ณ วันที่ 31 ธันวาคม 2550 มียานยนต์ที่ใช้ NGV ประมาณ 55,868 คัน โดยมีสถานีบริการก๊าซ
NGV ที่เปิดให้บริการแล้ว 166 สถานี กรุงเทพและปริมณฑล 90 สถานี ต่างจังหวัด 76 สถานี
และยอดจำหน่าย NGV เฉลี่ยเดือนธันวาคม 2550 ประมาณ 36.5 ล้านลูกบาศก์ฟุต/วัน โดย ปตท.
มีเป้าหมายให้ใช้ก๊าซธรรมชาติทดแทนน้ำมันในภาคขนส่ง 20% เป็นปริมาณประมาณ 417
ล้านลูกบาศก์ฟุต/วัน ณ สิ้นปี 2555

ทั้งนี้เพื่อเป็นการช่วยประเทศชาติประหยัดการนำเข้าน้ำมันเพื่อใช้ในภาคการขนส่ง ปตท.
ได้จัดทำแผนแม่บทเร่งรัดขยายการใช้ ก๊าซธรรมชาติในรถยนต์โดยมีเป้าหมายในปี 2555
มีรถยนต์ใช้ NGV จำนวน 328,000 คัน และมีสถานีบริการ 725 สถานี
(โดยมีสถานีที่สร้างใหม่เพิ่มและขยายกำลังการผลิตสถานีเดิม 361 สถานี) ขณะนี้
ปตท.ได้จัดทำกิจกรรมส่งเสริมการขายต่างๆ “โครงการแท็กซี่ LPG และแท็กซี่ใหม่ใช้ NGV” โดย
ปตท.สนับสนุนค่าติดตั้งอุปกรณ์ NGV ทั้งหมด และถัง NGV (สำหรับระบบ Fumigation) เป็นต้น
และมีแผนการขยายสถานีทั้งในเขตกรุงเทพ ปริมณฑล และภูมิภาค
ตามแนวถนนสายหลักและตามแนวท่อส่งก๊าซฯ ของ ปตท. รวมทั้งในอู่จอดรถของ Fleet ต่างๆ

เนื่องจากค่าติดตั้งอุปกรณ์ใช้ NGV มีราคาค่อนข้างสูง ปตท. ตระหนักถึงภาระของผู้บริโภค
ดังนั้นจึงจัดตั้งเงินทุนหมุนเวียน ขึ้น 7,000 ล้านบาท (ปตท. 5,000 ล้านบาท และ
กองทุนเพื่อการอนุรักษ์พลังงาน 2,000 ล้านบาท) สำหรับเงินทุนหมุนเวียนของ ปตท. 5000
ล้านบาทได้จัดสรรเพื่อให้ผู้บริโภคมีแหล่งเงินกู้เพื่อการดัดแปลง/ติดตั้ง NGV
ในโครงการทุนหมุนเวียนสำหรับยานยนต์ NGVโดยมีดอกเบี้ยต่ำและเงื่อนไขผ่อนผันต่อผู้กู้ ผ่าน 9
ธนาคาร ( กรุงเทพ ,กสิกรไทย, ไทยธนาคาร, ไทยพาณิชย์, กรุงไทย, กรุงศรีอยุธยา,
ทหารไทย, ออมสิน, ธนชาต) และเงินทุนที่ได้รับการสนับสนุนจากกองทุนเพื่อการอนุรักษ์พลังงาน
2000 ล้านบาท ใช้สนับสนุนผู้ประกอบการรถร่วม ขสมก. ในโครงการกรุงเทพฯฟ้าใสด้วย NGV ณ
29 กุมภาพันธ์ 2551 สามารถปล่อยสินเชื่อได้ทั้งสิ้น 694 ล้านบาท เป็นกลุ่มลูกค้ารายใหญ่ 40 ราย
วงเงิน 625 ล้านบาท รายย่อย 1,067 ราย วงเงิน 69 ล้านบาท
และอยู่ระหว่างพิจารณาดำเนินการอนุมัติลูกค้ารายใหญ่อีก 3 ราย วงเงิน 72 ล้านบาท
สำหรับเงินทุนหมุนเวียนที่บริหารผ่านคณะกรรมการบริหารเงินทุนหมุนเวียนฯ ของ ปตท. อนุมัติแล้ว
24 บริษัท วงเงิน 571 ล้านบาท และอยู่ระหว่างพิจารณาอนุมัติอีก 15 บริษัท วงเงินรวมประมาณ
1,800 ล้านบาท

นอกจากนี้ ปตท. ยังมีโครงการทดลองใช้ NGV ในยานพาหนะชนิดอื่น ได้แก่
โครงการเรือเฟอรี่เกาะช้าง ปัจจุบันทำการดัดแปลงเรือเฟอรี่แล้ว 3 ลำ
ซึ่งผลการทดลองใช้เป็นที่น่าพอใจสามารถประหยัดต้นทุนค่าเชื้อเพลิงได้ 40%
จะทำการขยายผลการติดตั้งต่อไปอีก 2 ลำ และโครงการทดลอง NGV ในเรือด่วนเจ้าพระยา
ปัจจุบันทำการทดลอง 2 ลำ ซึ่งผลการทดลองสามารถประหยัดค่าเชื้อเพลิงได้ 30%
และมีแผนขยายผลการติดตั้งเพิ่ม 40 ลำ, โครงการใช้ NGV กับเรือขนส่งทางน้ำ
ขณะนี้อยู่ระหว่างต่อเรือ 12 ลำ คาดว่าจะสามารถเริ่มใช้ได้ มิถุนายน 2551

โครงการโรงงานผลิต LNG ขนาดเล็ก ที่ระยอง ขนาด 20 ตันต่อวัน คาดว่าสามารถเริ่มผลิตได้
มีนาคม 2551 และโรงงานผลิต LNG ที่หนองตูม ขนาด 28 ตันต่อวัน คาดว่าจะเริ่มผลิตได้
กรกฎาคม 2551

6.2.5 บริษัท เอนเนอร์ยี่ คอมเพล็กซ์ จำกัด

บริษัท เอนเนอร์ยี่ คอมเพล็กซ์ จำกัด เป็นบริษัทที่จัดตั้งขึ้นโดยการร่วมทุนระหว่าง ปตท. กับ
ปตท.สผ. เมื่อวันที่
11 สิงหาคม 2547
เพื่อพัฒนาและบริหารพื้นที่ที่กำหนดไว้ให้เป็นศูนย์รวมธุรกิจทางด้านพลังงานของประเทศ
เป็นที่ตั้งอาคารสำนักงานของกระทรวงพลังงาน ปตท. ปตท.สผ. และบริษัทในเครือ
ตลอดจนบริษัทเอกชนทั่วไปที่อยู่ในธุรกิจพลังงาน โดยมีทุนจดทะเบียนเริ่มแรก 1 ล้านบาท แบ่งเป็น
100,000 หุ้น มูลค่าหุ้นละ 10 บาท ทั้งนี้ในระยะแรก ปตท. และ ปตท.สผ.
จะร่วมถือหุ้นในสัดส่วน 50:50 เพื่อผลักดันโครงการในระยะแรกและระยะต่อไป
เปิดโอกาสให้ผู้สนใจอื่นๆ เข้ามาถือหุ้น